
	Общ коментар:
С цел постигане на съответствие на частичната предварителна оценка на въздействието, смятаме за необходимо използваното наименование „Единния портал“ да се коригира и да бъде отразено наименованието „Портала на електронното управление“, използвано в Закона за електронното управление. В допълнение, тази препоръка следва да бъде отразена и в проекта на нормативният акт.
Относно раздел 2 „Цели“:
Като добра практика на извършване на оценка на въздействието е възприето определянето на три групи цели: общи, конкретни и оперативни. Общите цели са тези, които се основават на общата стратегическа рамка на държавата, на програмата на правителството и на принципите и основните начала на действащото право. Чрез тях се установява връзка с генералните ефекти, очаквани от оценяваната политика, в случая е Решение на Министерския съвет № 298 от 2021 г. актуализирана Концепция за регистрова реформа (Приложение 2 към Актуализираната Стратегия за развитие на електронното управление в Република България (2019 – 2025).
[bookmark: _GoBack]Конкретните цели вземат под внимание спецификите на оценяваната политика и особеностите на областта, в която тя би попаднала. Чрез тях се определя какво по същество се преследва да бъде постигнато чрез политиката. Те са свързани с очакваните резултати от нейното въвеждане. В тази връзка, предлагаме към формулираната цел да се определят конкретни цели, съответстващи на предлаганите нормативни промени, описани в Раздел 1 или да се посочи допълнителна информация за всяка от тях.
При формулиране на целите също могат да се използват насоките от Ръководството за извършване на предварителна оценка на въздействието.
Относно раздел 3 „Заинтересовани страни“:
Заинтересованите, засегнатите страни и структурите с ангажименти и участие в административните процеси трябва да се идентифицират и да се посочи брой (в групите/подгрупите), където това е възможно. Неидентифицираното на заинтересованите страни не дава възможност да се оцени мащаба на въздействието на предлаганите варианти на действие, както и на самия нормативен акт.
Информацията, представена за група „доставчици на обществени услуги и лица, осъществяващи публични функции“ следва да бъде по-изчерпателна относно кои са другите съсловни организации, поддържащи данни, които участват в административното обслужване на граждани. Останалата информация, представена за тях в този раздел е необходимо да бъде преместена в Раздел 4, където е релевантното й място.
Относно раздел 4 „Варианти на действие“:
При представяне и оценяване на вариантите е необходимо да се използват насоките от Ръководството за извършване на предварителна оценка на въздействието. Във връзка с това предлагаме представянето на Вариант 2 освен общото описание на предлаганите мерки, кореспондиращи с актуализираната концепция за регистрова реформа, да се допълни с описание на предвидените конкретни нормативни промени, както и действия/мерки, които съдържа вариантът. 
Относно раздел 5 „Сравняване на вариантите“:
По отношение на представената таблица в този раздел е необходимо броят на колоните с вариантите да съответства на броя на вариантите, а излишните полета да се премахнат. 
I.  Относно раздел 6.3. „Създават ли се нови регистри от прилагането на препоръчителния вариант (включително по отделните проблеми)?“:
Съгласно § 42 от Заключителни разпоредби към Закона за изменение и допълнение на Закона за електронното управление (ДВ, бр. 80 от 2023 г., в сила от 19.09.2023 г.), „законът влиза в сила от деня на обнародването му в "Държавен вестник" с изключение на § 4, § 5 относно чл. 4а, ал. 2, § 17 относно чл. 26а, ал. 5 и 6, § 21, 27, 29 и § 34, т. 1, буква "в", които влизат в сила от 31 март 2024 г.“. В тази връзка препоръчваме периодът, който е посочен в този раздел да бъде коригиран в съответствие с горепосочената норма.
II. Относно раздел 7 „Консултации“:
Напомняме, че предстоящата обществена консултация следва да се проведе в обичайния срок по чл. 26 от Закона за нормативните актове, а именно не по-кратък от 30 дни. Срокът за провеждане на консултацията следва да бъде посочен в образеца на предварителната оценка на въздействието.
III. Относно раздел 11 „Информационни източници“:
Източниците на информация, които са използвани за извършване на оценката, предлагаме да се допълнят, а за тези от тях, които са налични в интернет, предлагаме да се посочат съответните хиперлинкове, като например https://egov.bg/wps/portal/egov/nachalo. 

	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.

	**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.

	***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.

	****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

